Source: https://www.kyppi.fi/palveluikkuna/rapea/read/asp/r_kohde_det.aspx?KOHDE_ID=200686
Timestamp: 2019-03-21 03:22:25+00:00
Document Index: 11563812

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Haminan Johanneksen kirkko 200686
Kiinteistötunnus: 75-1-1-3;
Osoite: Mannerheimintie 1, Hamina
Kivikirkko. Haminan raatihuoneen torin luoteisreunassa korkeita lehtipuita kasvavalle tontille vapaasti sijoitettu Haminan kirkko on arkkitehtuuriltaan puhdaslinjaisen uusklassillinen pyhäkkö. Pohjakaavaltaan suorakaiteen muotoiseen kirkkoon liittyy idässä puolipyöreä sakaristo ja lännessä eteishuone korinttilaisin kapiteelein varustetuin pilasterein.
Kirkkosalia kattaa laakea tynnyriholvi ja sitä reunustaa doorilaisten pylväiden kannattamat lehterit. Alttarilaite ja saarnastuoli ovat punapyökkiä. Alttaritaulu ”Kristuksen ylösnousemus” on taidemaalari B.A. Godenhjelmin tekemä.
Kirkon tontilla ovat sankarihaudat (Veikko Leistén, Rafael Blomstedt), kansalaissodan muistomerkki ja Karjalaan jääneiden vainajien muistomerkki.
Ville Lukkarinen, Intendentinkonttorin kirkkoarkkitehtuuri. Carl Ludvig Engel 1778-1840. Näyttelyluettelo 1990.
Muut tunnukset: 075001000100033001 VRK vanha rakennustunnus
Rakennustunnus (VTJ-PRT): 100095858M
Empirekirkko. Korjaus 1955 (Veikko Leisten) Haminan kaupungin ruotsalaisen, sittemmin ruotsalais-saksalaisen, luterilaisen seurakunnan kirkko tuhoutui vuoden 1821 suurpalossa. Kirkon tontti luovutettiin ortodoksielle seurakunnalle. Vuonna 1837, jolloin uuden kirkkorakennuksen suunnittelu aloitettiin, luovutettiin sille Raatihuoneen torin laidasta palossa tuhoutuneen komendantintalon tontti. Vuonna 1838 vahvistettu piirustus on harvoja C.L. Engelin henkilökohtaisesti laatimia kirkkosuunnitelmia. Kirkon peruskivi laskettiin seuraavana vuonna ja kirkko vihittiin käyttöön 1843. Kirkon nykyasu on arkkitehti Veikko Leisténin 1955 tekemästä korjauksesta.